b'\n_START_ARTICLE_\nSveti razgovor\n_START_PARAGRAPH_\nTema svetoga razgovora (tal. sacra conversazione; lat. sacra conversatio) tip je kompozicije u kojoj je prikazana Bogorodica s Djetetom na prijestolju okru\xc5\xbeena svecima i donatorima u povezanoj grupnoj cjelini, njihovi me\xc4\x91usobni odnosi takvi su kao da razgovaraju._NEWLINE_Sveci iz raznih vremenskih razdoblja prikazuju se zajedno, bez obzira na razdoblje u kojem su \xc5\xbeivjeli._NEWLINE_Za prisutnost svetaca na prikazu sacra conversazione postoji mnogo razloga; mo\xc5\xbee biti za\xc5\xa1titnik crkve za koju je oltarna pala naslikana, za\xc5\xa1titnik donatorova grada ili pak oznaka umjetnikova podrijetla. \xc4\x8cesto se javlja i svetac kao imenjak donatora te se prema njemu mo\xc5\xbee identificirati donator. Slike naslikane za samostanske redove naj\xc4\x8de\xc5\xa1\xc4\x87e prikazuju osniva\xc4\x8de reda i njihove svece. Mnoga takva djela su i zavjetne slike koje su darivane crkvi u znak zahvalnosti za primljene milosti. Ponekad je prikazan donator koji kle\xc4\x8di kraj svog sveca za\xc5\xa1titnika ili je pak prikazan sa svojom obitelji u trajnoj molitvi. Na pojedinim je slikama \xc4\x8dak prisutan umjetnikov autoportret.'